ปกติชอบกินบิงซู ติดใจบิงซูของร้านดังรอคิวในกรุงเทพ พอมีโอกาสมาเที่ยวเชียงใหม่ เห็นร้านนี้รีวิวเยอะ บิงซูเด็ด เป็นร้านดังของเชียงใหม่ เลยไม่พลาดมาลองกินดู 

"ร้านชีวิตชีวา" ตั้งอยู่ซอยศิริมังคลาจารย์ 7 เข้าซอยมานิดนึง ร้านจะอยู่ขวามือ เป็นกระจกใส มองเห็นเด่นชัด อยู่หน้าชีวิตชีวาสปา

สั่ง "บิงซูสตรอเบอรี่" ราคา 169 บาท
รอไม่นานมาก ก็มาเสิร์ฟ บิงซูสีขาวละมุน น่ากินมาก รสชาติอร่อย น้ำแข็งรสนม ออกมันๆ เนื้อนุ่มละเอียดมากๆ ละลายในปาก ด้านในมีชีสเค้กกรุบกรอบ กินกับน้ำราดสตรอเบอรี่อร่อยเข้ากันสุดๆ แต่ให้น้ำราดน้อยไปหน่อย

ส่วนตัวคิดว่าบิงซูร้านนี้อร่อยกว่าของร้านดังรอคิวในกรุงเทพอีก ราคาก็ถูกกว่า น้ำแข็งละเอียด ออกนมๆมันๆ กินแล้วอร่อยกว่า  :)